b'\n_START_ARTICLE_\nNils U\xc5\xa1akovs\n_START_PARAGRAPH_\nNils U\xc5\xa1akovs (vene keeles \xd0\x9d\xd0\xb8\xd0\xbb \xd0\x92\xd0\xb0\xd0\xbb\xd0\xb5\xd1\x80\xd1\x8c\xd0\xb5\xd0\xb2\xd0\xb8\xd1\x87 \xd0\xa3\xd1\x88\xd0\xb0\xd0\xba\xd0\xbe\xd0\xb2; s\xc3\xbcndinud 8. juunil 1976 Riias) on L\xc3\xa4ti poliitik ja ajakirjanik, erakonna Koosmeel juht, alates 2009. aasta 1. juulist kuni 5. aprillini 2019 Riia linnapea. U\xc5\xa1akovs on rahvuselt venelane._NEWLINE_1999. aastal l\xc3\xb5petas ta L\xc3\xa4ti \xc3\x9clikooli bakalaureusekraadiga majandusteaduste eriala. 2002. aastal sai ta L\xc3\xb5una-Taani \xc3\x9clikoolis magistrikraadi majandusteaduste erialal._NEWLINE_Aastatel 2006\xe2\x80\x932009 oli U\xc5\xa1akovs seimi liige._NEWLINE_22. mail 2011 osales U\xc5\xa1akovs Riia maratoni poolmaratoni distantsil. Veidi enne fini\xc5\xa1it kukkus ta kokku ja kaotas teadvuse. Kiirabi diagnoosis tal t\xc3\xb5sise h\xc3\xbcpertermia. Haiglas viidi ta kunstlikku koomasse. 25. mail viidi ta intensiivravile Berliini. Kuumarabandusele j\xc3\xa4rgnenud hapnikupuuduse t\xc3\xb5ttu said tal kannatada k\xc3\xb5ik siseelundid. Tema seisund oli raske, aga stabiilne. 30. mail toodi ta kunstlikust koomast v\xc3\xa4lja. 9. juulil naasis ta Riiga.'